Diari Oficial de la Generalitat Valenciana


Sumari del DOGV 8748, del 25-02-2020 (2020/1379)

RESOLUCIÓ de 12 de febrer de 2020, del director general de Relacions amb les Corts, per la qual es publica el conveni marc de col·laboració institucional entre l'Agència Valenciana de Seguretat i Resposta a les Emergències i el Col·legi Oficial de Psicologia de la Comunitat Valenciana, per a la formació i investigació en l'àmbit de la seguretat i les emergències.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8748

Data del DOGV
:   25-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/1379


Data del document
:   12-02-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 de febrer de 2020, del director general de Relacions amb les Corts, per la qual es publica el conveni marc de col·laboració institucional entre l'Agència Valenciana de Seguretat i Resposta a les Emergències i el Col·legi Oficial de Psicologia de la Comunitat Valenciana, per a la formació i investigació en l'àmbit de la seguretat i les emergències. [2020/1379]  
L'Agència Valenciana de Seguretat i Resposta a les Emergències i el Col·legi Oficial de Psicologia de la Comunitat Valenciana han subscrit, prèvia tramitació reglamentària, el dia 13 de gener de 2020, el conveni marc de col·laboració institucional per a la formació i investigació en l'àmbit de la seguretat i les emergències, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 11 de febrer de 2020 i número 69/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 12 de febrer de 2020.- El director general de Relacions amb les Corts: Antonio Torres Salvador.  
  
  
Conveni marc de col·laboració interinstitucional entre l'Agència Valenciana de Seguretat i Resposta a les Emergències i el Col·legi Oficial de Psicologia de la Comunitat Valenciana, per a la formació i investigació en l'àmbit de la seguretat i les emergències  
  
València, 13 de gener de 2020  
  
Reunits  
D'una part, Gabriela Bravo Sanestanislao, consellera de Justícia, Interior i Administració Pública de la Generalitat Valenciana, nomenada pel Decret 6/2019, de 17 de juny, del president de la Generalitat, i presidenta de l'Agència Valenciana de Seguretat i Resposta a les Emergències (d'ara en avant, l'Agència o l'AVSRE), que actua en nom i representació d'aquesta, d'acord amb el que estableix l'article 11.1.b de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, i després d'haver-se autoritzat la signatura del present conveni per l'Acord del Consell de 10 de gener de 2020, d'acord amb el que estableix l'article 12.6.a i b del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
I d'una altra, el Col·legi Oficial de Psicologia de la Comunitat Valenciana, d'ara en avant COPCV, amb CIF J87014576, amb seu a València, al carrer del Comte d'Olocau, 1, CP 46323, de València, actuant en el seu nom i representació Francisco José Santolaya Ochando, com a degà d'aquesta institució.  
Totes dues parts es reconeixen mútuament, en la qualitat en què intervenen, la capacitat legal necessària per a la signatura del present conveni, i, a aquest efecte,  
  
EXPOSEN  
  
1. Que totes dues entitats tenen objectius i interessos comuns en els camps acadèmic i científic, en l'àmbit de la seguretat i la resposta a les emergències.  
2. Que la Llei 14/2011, d'1 de juny, de la ciència, la tecnologia i la innovació constitueix un marc de referència per a promoure la col·laboració dels organismes públics d'investigació i altres entitats públiques, amb la finalitat de donar una resposta eficaç a les exigències del canvi tecnològic en tots els àmbits en general, i, en particular, en el de la gestió d'emergències i la seguretat, per la rellevància que tenen en la salvaguarda i protecció de la vida i els béns dels ciutadans.  
3. Que el COPCV és una corporació de dret públic, amb personalitat jurídica pròpia i amb capacitat plena per al compliment de les seues finalitats i l'exercici de les seues funcions, tal com disposa la Llei 13/2003, de 10 d'abril, de creació del Col·legi Oficial de Psicòlegs de la Comunitat Valenciana, per segregació del Col·legi Oficial de Psicòlegs d'àmbit nacional.  
4. Que la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, en l'article 3.2.b té encomanada la direcció i gestió de les polítiques relacionades amb la formació i selecció de policies locals.  
5. Que el Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, en l'article 19.1 atorga a l'Institut Valencià de Seguretat Pública i Emergències (d'ara en avant, IVASPE), com a òrgan adscrit a aquesta, les competències en matèria d'investigació, formació i perfeccionament professional, entre altres, de les policies locals, bombers i personal de Protecció Civil de la Comunitat Valenciana.  
6. Que l'AVSRE, vol establir una col·laboració continuada amb el COPCV per a la millora de la capacitat formativa i pedagògica del personal involucrat en l'àmbit de la seguretat i la resposta a les emergències, per al bé dels ciutadans de la Comunitat Valenciana.  
  
7. Que, per tot això, les dues institucions consideren convenient que augmente la seua vinculació acadèmica i científica, per a la qual cosa han d'establir els instruments adequats.  
I, a aquest efecte, decideixen subscriure un conveni de cooperació acadèmica, científica i tècnica, d'acord amb les següents  
  
CLÀUSULES  
  
Primera. Objecte del conveni  
L'objecte d'aquest conveni és el d'establir unes vies de col·laboració permanents i obertes per a la realització d'activitats conjuntes en l'àmbit de la seguretat, la resposta a les emergències, psicologia policial i psicologia del treball, les organitzacions i recursos humans aplicats a aquests entorns, amb els compromisos que es fixen en les següents clàusules.  
  
Segona. Modalitats de col·laboració  
L'assessorament i la col·laboració tècnica professional en programes i projectes consensuats per totes dues entitats en les temàtiques a baix referenciades, així com en les següents activitats:  
- Disseny i elaboració de protocols, metodologies i eines tècniques; formació especialitzada;  
- Desenvolupament de guies, materials, campanyes de sensibilització i difusió; estudis i investigacions cientificoprofessionals;  
- Jornades, conferències i col·laboració en ponències.   
- Proves i entrevistes psicotècniques per a cossos de seguretat i emergències.  
- Avaluació psicològica, metodologia, eines i aplicació.  
- Formació en matèries transversals relacionades amb habilitats personals, lideratge, gestió d'equips, violència de gènere, psicologia coaching policial.  
- Prevenció en riscos psicosocials i salut laboral per a cossos de seguretat.  
- Formació en avaluació i selecció de cossos de seguretat per a professionals de la psicologia.  
- Cooperació en la preparació de propostes i en la participació en projectes finançats per la Comissió Europea en les àrees de treball detallades.  
- Intercanvi recíproc de publicacions, guies, investigacions, materials d'interés tecnicoprofessional.  
- Totes les actuacions que es consideren d'interés mutu.  
  
Tercera. No incidència de despesa  
L'aplicació i execució d'aquest conveni, incloent-hi a aquest efecte tots els actes jurídics que pogueren dictar-se en l'execució i desenvolupament, no podran suposar obligacions econòmiques per a la Generalitat, i en tot cas, hauran de ser ateses amb els seus mitjans personals i materials. De la mateixa manera, tampoc ha de comportar obligacions econòmiques per al COPCV.  
  
Quarta. Establiment de la cooperació  
L'execució de les modalitats de cooperació establides en el present conveni marc serà objecte de convenis específics elaborats de comú acord entre totes dues institucions, en els quals figuraran l'objecte de la col·laboració, el pla de treball, els participants i el finançament.  
  
  
Cinquena. Comissió de seguiment  
A partir de la data de signatura del present conveni es constituirà una comissió mixta de seguiment, per a facilitar el compliment d'aquest, composta per dos representants de l'AVSRE i dos representants del COPCV.  
La presidència i la secretaria de la comissió les han d'exercir, de manera alternativa en cada sessió que se celebre, la direcció de l'AVSRE, i el COPCV. El president disposa de vot de qualitat per a dirimir les votacions en cas d'empat.  
En la designació dels representants de l'AVSRE en la comissió esmentada, s'ha de procurar la presència equilibrada de dones i homes, en aplicació del que estableix el II Pla d'Igualtat de Dones i Homes de l'Administració de la Generalitat, aprovat per Acord del Consell de 10 de març de 2017.  
Aquesta comissió s'ha de regir quant al seu funcionament per les normes que regulen els òrgans col·legiats en la Llei 40/2015, d'1 d'octubre, de règim jurídic del sector públic.  
Cal fer, almenys, un balanç de les accions realitzades a l'empara del conveni, que s'haurà de comunicar a l'Agència de Seguretat i Resposta a les Emergències i al COPCV.   
La comissió s'ha de reunir, com a mínim, una vegada l'any, i sempre que ho sol·licite alguna de les parts.  
La comissió de seguiment tindrà, entre les seues funcions, la de supervisar l'execució del conveni, adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, així com informar a les parts dels retards i incidències que es puguen presentar durant l'execució del conveni.  
Les actes, acords o informes que, si escau, s'emeten en el desenvolupament i l'execució de les funcions de la comissió esmentada, s'han de remetre a l'AVSRE, a través de l'IVASPE, i al COPCV.  
  
Sisena. Propietat intel·lectual dels resultats  
Quan es realitzen projectes d'investigació com a aplicació del present conveni, i en la mesura en què els resultats que es puguen generar en aquests siguen patentables, la titularitat dels drets derivats, així com les normes d'actuació en cas de comercialització, seran determinats, en cada cas, en el conveni específic corresponent, tenint en compte les característiques peculiars de cadascun d'aquests.  
  
  
Setena. Sentit del conveni  
El present conveni marc no ha d'interpretar-se en el sentit d'haver creat una relació legal o financera entre les parts. Aquest constitueix una declaració d'intencions la fi de les quals és promoure autèntiques relacions de benefici mutu en matèria de col·laboració acadèmica i científica.  
  
Conformement amb l'article 4.1, c del text refós de la Llei de contractes del sector públic, aprovat pel Reial decret legislatiu 3/2011, de 14 de novembre, aquest conveni queda exclòs del seu àmbit d'aplicació.  
  
  
Huitena. Duració  
El conveni marc subscrit ací té una vigència mínima, a partir de la data de la seua signatura, de quatre anys, després dels quals podrà renovar-se, a iniciativa de qualsevol de les parts, amb l'acord previ que en tal sentit ha d'adoptar-se abans de la data de la seua terminació.  
  
Novena. Modificació  
Les parts podran modificar el present conveni marc en qualsevol moment per acord exprés de les parts signants.  
  
Desena. Finalització i causes d'extinció  
El present conveni de col·laboració podrà extingir-se per qualsevol de les causes següents:  
a) El transcurs del termini de vigència del conveni.  
b) Acord mutu de les parts. En aquest cas, totes dues institucions prendran les mesures necessàries per a evitar perjudicis, tant a aquestes com a tercers, i s'entendrà que hauran de continuar, fins a la seua conclusió, les accions ja iniciades.  
c) L'incompliment de les obligacions i compromisos assumits per part d'alguns signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment ha de ser comunicat al responsable del mecanisme de seguiment, vigilància i control de l'execució del conveni i a les altres parts signants.  
Si, transcorregut el termini indicat en el requeriment, persisteix per ell l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni. La resolució del conveni per aquesta causa comportarà la indemnització dels perjudicis causats a la part complidora.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors determinada en el conveni o en altres lleis.  
En tot cas es garantirà la finalització de les activitats iniciades en el moment de la resolució del conveni.  
  
Onzena. Règim jurídic  
El present conveni de col·laboració té naturalesa administrativa i està exclòs de l'àmbit d'aplicació de la legislació en matèria de contractes del sector públic.  
El conveni ha seguit, quant al tràmit procedimental, el que es disposa en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre. Així mateix, s'ajusta a la normativa bàsica continguda, fonamentalment, en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
Dotzena. Discrepàncies  
Sense perjudici de les competències de cada entitat, les controvèrsies que se susciten en l'execució d'aquest conveni de col·laboració institucional en les activitats d'interés general, seran examinades i resoltes per la comissió mixta de seguiment.  
Si no s'arriba a un acord, les qüestions litigioses seran de coneixement i competència de l'ordre jurisdiccional contenciós administratiu, de conformitat amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
  
Tretzena. Publicitat  
S'ha de donar publicitat al present conveni en la pàgina web de la Generalitat segons es disposa en l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Catorzena. Protecció de dades  
La col·laboració entre les parts que signen aquest conveni comporta la transmissió de dades de caràcter personal registrades en suport físic, així com el seu posterior tractament, per la qual cosa les parts es comprometen al compliment de la legislació en vigor en matèria de protecció de dades, així com a l'adopció de les mesures necessàries en cada cas perquè l'esmentada protecció siga real i efectiva, d'acord amb la Llei orgànica 3/2018, de 5 de desembre, de protecció de dades personals i garantia dels drets digitals i amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals.   
  
En prova de conformitat de tot el que s'ha dit, signen per triplicat el present document, en el lloc i data més amunt indicats.  
  
Per l'Agència Valenciana de Seguretat i Resposta a les Emergències,  
La presidenta: Gabriela Bravo Sanestanislao.  
  
Pel COPCV  
El degà: Francisco José Santolaya Ochando.